**KOSMISKE MONSTRØSITETER:**

HEGEL, DELEUZE OG SPØRSMÅLET OM LIKHET OG FORSKJELL

**Emneområde:**

Jeg ønsker å utforske ulike bevissthetsnivåer, altså ulike grader av intensitet av konsentrert erfaring og erkjennelse, og disses forhold til resten av virkeligheten, slik dette kommer til uttrykk i sentrale tekster innenfor moderne og postmoderne litteratur og filosofi. Mer spesifikt ønsker jeg å utforske begrepet ‘virkelighetsfølelse’ gjennom å se på relasjonen mellom erfaring og verden. Jeg velger å bruke ordet ‘følelse’ fremfor ‘forståelse’ fordi følelsene er mer omfattende: de omfatter både kroppslige opplevelser gjennom sansningen og bevisste refleksive tolkninger av disse opplevelsene. Ved å se nærmere på hvordan spesifikke begreper, symboler og metaforer i tekstutvalget trigger hovedsakelig to ulike virkelighetsfølelser, skal jeg kaste lys over hvordan disse følelsene skiller seg fra hverandre i den grad de uttrykker det fundamentale metafysiske forholdet mellom likhet og forskjell på kontrasterende måter. Med andre ord vil jeg utforske hvorvidt disse tekstene hjelper oss å identifisere og klargjøre to ulike måter det eksistensielle spørsmålet om forholdet mellom likhet og forskjell er blitt behandlet implisitt og eksplisitt innenfor den moderne og den postmoderne perioden.

**Motivasjon:**

Siden jeg har studert både filosofi og litteraturvitenskap har jeg i økende grad blitt interessert i den form for filosofi som nærmer seg det litterære og det estetiske, og samtidig også den litteraturen og litteraturteorien som potensielt kan bidra til filosofisk erkjennelse.

**Hovedmateriale:**

1. Borges J. L. (1995) *Samlede fiksjoner.* Norway: Agora Publishing.
2. Eliot T. S. (1971) *Four Quartets.* USA: Houghton Mifflin Harcourt Publishing Company.
3. Hegel G. W. F. (2010) *The Science of Logic.* UK: Cambridge University Press.
4. Deleuze G. (1994) *Difference and Repetition.* USA: Colombia University Press.

**Problemstilling:**

I Borges Biblioteket i Babel finner vi et subjekt som befinner seg i et univers som er et eneste stort bibliotek, og hvor absolutt all informasjon om subjektet er dokumentert i en bok. Et spørsmål som ofte gjør seg gjeldene i denne fortellingen er hvorvidt subjektet da i prinsippet erstattes med denne informasjonen? Hvis informasjonen skal dekke *absolutt* alt om vedkommende, betyr dette at subjektet og teksten til syvende og sist må være identiske med hverandre? Oppstår det et absolutt likhetsforhold mellom hvert enkelt aspekt ved universet og hele universet?

I T. S. Eliots *Four Quartets* drøftes forholdet mellom tid og evighet. Finnes tid fra evighetens «ståsted»? Eller er alt et eneste stort «nå»? Hvis virkeligheten består av tid og evighet, deles den i to fullstendig forskjellige enheter, eller omfatter en av dem den andre?

Dette er eksempler på spørsmål som handler om forholdet mellom likhet og forskjell. Verden, slik den fremkommer på ulike vis i litteraturen og i filosofien, kan synes å være paradoksal. I det ene øyeblikket ser den ut til å være satt sammen av elementer som alle har noe til felles: vi tar del i en helhet, en ordnet virkelighet. Vi finner sammenhenger, vi finner likhet i alt. I det andre øyeblikk fremkommer derimot verden som fullstendig separert, splittet og stadig i endring; likhetene vi identifiserer er bare skinn, falske overflater. Vi spør gjerne: er alt som finnes fullstendig forskjellig? Hvordan skal vi forstå forholdet mellom likhetene og forskjellene?

Jeg vil utforske dette temaet slik det viser seg innenfor noen utvalgte teoretiske og litterære tekster. De filosofiske tekstene jeg har valgt ut som sentrale er Georg W. F. Hegels *Wissenschaft der Logik* og Gilles Deleuzes *Différence et Répétition*. Av litterære tekster har jeg valgt ut Jorge Lois Borges *Biblioteket i Babel* og T. S. Eliots *Four Quartets*.

Min undersøkelse tar for seg 1) hvorvidt Hegel og Deleuzes ulike teorier om emnet kan kaste lys over de formelle og de tematiske aspektene ved nevnte litterære verk som er relevante for spørsmålet om virkelighetsfølelse, og 2) i hvilken grad de litterære verkene kan fungere som hermeneutiske ‘nøkler’ til å åpne opp nye dører inn til Hegel og Deleuzes filosofi. På bakgrunn av dette ønsker jeg å finne ut hvilken teori som vi i vår tid er mest tilbøyelig til å forstå som nærmest sannheten og hvorfor vi eventuelt har denne tilbøyeligheten.

**Hypotese:**

For det første antar jeg at på tross av mange og viktige forskjeller, er Hegel og Deleuze i sin forståelse av likhet og forskjell nærmere hverandre enn det kanskje kan synes ved første øyekast. Dette er 1) fordi begge står i gjeld til en intellektuell tradisjon som tilstreber å unngå ontologisk dualisme og bekrefte én verden, vår verden, som den eneste virkelige, og 2) fordi Deleuzes tolkning av Hegels filosofi har blitt utfordret av ny forskning av sistnevntes verker. For det andre antar jeg at hverken Hegel eller Deleuzes forståelse av emnet kan sies å stå nærmere sannheten enn den andre, fordi deres metafysiske teorier lider av flere av de samme defektene og kommer derfor i samme grad til kort.

**Forholdet til forskningstradisjon:**

For å forstå en enkeltdel av Hegels tenkning må man lese det i relasjon til hele hans system. Jeg har derfor valgt å forholde meg til tekster om Hegel som forsøker å klargjøre hans filosofi på oversiktlig vis. Dersom Hegels forståelse av likhet og forskjell skal kunne utforskes er det viktig å forstå hans system i sin helhet og se hvordan det kan begripes i relasjon til nyere teori og filosofi. Sekundærlitteraturen jeg har valgt ut om Hegel kan bidra til dette. Blant annet har jeg valgt å se på Dieter Henrichs *Between Kant and* Hegel, Vittorio Hösle: *Hegel’s System,* Robert Pippins *Hegel’s Realm of Shadows: Logic as Metaphysics in* The Science of Logic, William Desmond: *Art and the Absolute: a study in Hegel’s Aesthetics,* Cyril O’Regan: *The Heterodox Hegel,* Cathrine Malabou: *The Future of Hegel: Plasticity, Temporality and Dialectic,* Rebecca Comay: *Hegel and the French Revolution* og Slavoj Zizek: *Less than Nothing: Hegel and the Shadow of Dialectical Materialism.*

Om Deleuze er det viktig å finne lesestoff som kan hjelpe meg å skille de falske fra de reelle sammenhengene mellom hans og Hegels tenkning. Derfor har jeg valgt å se på ed. Karen Houle og Jim Vermonts *Hegel and Deleuze: Together Again for the First Time* og Henry Somers-Hall: *Hegel, Deleuze, and the Critique of Representation: Dialectics of Negation and Difference*. I tillegg er jeg nødt til å forholde meg til tekster som kan bedre forståelsen av Deleuzes *Difference and Repetition*, samt teori som utforsker hans forståelse av litteratur og kunst generelt. Her har jeg valgt ut James Williams: *Gilles Deleuze’s* Différence & Répétition, Ronald Bogue: *Deleuze on Literature,* Jeffrey A. Bell: *Philosophy at the edge of Chaos: Gilles Deleuze and the Philosophy of Difference,* Anne Suavagnargues: *Deleuze and Art,* Joshua Ramey: *The Hermetic Deleuze: Philosophy and Spiritual Ordeal,* ed. Alain Beaulieu: *Deleuze and Metaphysics* og A. W. Moore: *The Evolution of Modern Metaphysics: Making Sense of Things*.

Om Borges:

1. William Rowlandson: *Borges, Swedenborg and Mysticism*
2. ed. Edwin Williamson: *The Cambridge Companion to Jorge Luis Borges*
3. Jorge Luis Borges: *This Craft of Verse* og *The Total Library: Non-fiction 1922-1986*
4. David E. Johnson: *Kant's Dog: On Borges, Philosophy, and the Time of Translation*

Om Eliot:

1. Martin Warner: *A Philosophical Study of T.S. Eliot’s Four Quartets*
2. G. Douglas Atkins: *Reading T. S. Eliot: Four Quartets and the Journey toward Understanding*
3. Jason Harding: *The New Cambridge Companion to T. S. Eliot*

Tekstutgavekommentar:

**Påtenkt løsningsmåte/metode:**

1. Tekstanalyse
2. Hermeneutikk
3. Historie
4. Metafysikk

**Avgrensninger/forbehold:**

Tekstanalysen av *Babels bibliotek* og *Four Quartets* forholder seg til den litterære perioden som tekstene ble skrevet innenfor, i lys av andre tekster som forfatterne har skrevet, og til det litterære språket i selve teksten. Den historiske delen av forskningen skal begrenses til hendelser som preget tekstene som her skal undersøkes i den grad dette kan kaste lys over oppgavens problemstilling. Den Hermeneutiske undersøkelsen vil forholde seg til enkelte utdrag fra eldre tekster som har vært betydningsfulle for Hegel og Deleuze. Oppgaven benytter seg av begreper og argumenter fra de metafysiske skolene i den grad dette hjelper meg å klargjøre det filosofiske innholdet i Hegel, Deleuze, Borges og Eliots tekster, og i den grad jeg ønsker å fremheve svakheter eller styrker ved de to metafysiske systemene.

**Teoretisk ramme:**

Selv om emnet jeg har tatt for meg er omfattende, skal jeg begrense meg til spesifikke aspekter innenfor metodene tekstanalyse, hermeneutikk, historie og metafysikk, som jeg holder meg innenfor. Når det gjelder tekstanalysen som skal gjøres av de formelle aspektene ved *Babels bibliotek* og *Four Quartets* vil jeg forholde meg til Roman Jacobson og Viktor Shklovskys teori og metode. De tematiske aspektene vil utforskes ved hjelp av Gadamers hermenuitiske metode for å knytte dem til Hegel og Deleuze. Til sist vil min oppgave også utgjøre et metafysisk argument. I denne sammenhengen betyr dette tre ting: 1) at jeg må forholde meg til Hegel og Deleuzes indre logikk og identifisere deres indre retoriske og logiske sammenhenger når dette er relevant, og derfor behandle dem ikke bare som historiske tekster, men som aktuelle filosofiske verdenssyn og 2) at alle begreper jeg benytter meg av må klargjøres og forstås i sammenheng med hverandre. Dette betyr at jeg må sirkulere all argumentasjon rundt noen få begreper, tidlig introdusert og forklart i oppgaven, prøve å finne de essensielle sammenhengende mellom dem og vise hvordan disse sammenhengene former en helhet.

**Evt. definisjoner:**

Likhet: orden og sammenheng i og mellom ulike begreper eller fenomener. Å erfare virkeligheten som fundamentalt forent og helhetlig forbundet gjennom likheter er å erfare verden som et kosmos.

Forskjell: uorden og splittethet i og mellom ulike begreper eller fenomener. Å erfare virkeligheten som grunnleggende splittet, splintret og holdt fra hverandre av uforenelige forskjeller, er å erfare verden ikke som én verden, men mange ustabile små verdener som ikke kan kommunisere med hverandre uten å gjøre vold på— eller misforstå hverandre. Dette gir følelsen av virkeligheten som kaos.

Virkelighetsfølelse: hvordan personer opplever seg selv og sitt forhold til det som er, dvs. tid, rom, sted, historie og død. Virkelighetsfølelsen uttrykkes først og fremst i måten enkeltmennesker eller menneskegrupper (fiktive eller historiske) handler, tenker og føler i forhold til hverandre og de andre dimensjonene av verden.

**Tempo-/framdriftsplan:**

**Evt. disposisjon/utstykking på kap./underkap:**

Antall kapitler: 9

Antall kapittelsider: mellom 9 og 15

1. Definisjoner av begreper
2. Innledning (ca. 3 sider)
3. Kap. I:

* Intro: historisk kontekst om Hegel
* Intro: historisk kontekst om Deleuze

1. Kap. II:

* Pro et contra opplysningsfilosofi: hvorfor Hegel ville ha i pose og sekk og hvorfor han ikke kunne få det.

1. Kap. III:

* Pro et contra formørkningsfilosofi: hvorfor Deleuze både elsket og hatet kyrene etter at mørket falt på.

1. Kap. IV:

* Metafysiske kreftceller: den svulstige tradisjonen.

1. Kap. V:

* Labyrinten: hvem har gått seg vill? Grublerne eller gudene?

1. Kap. VI:

* Spørsmålet om god helse: trenger tanken en lege eller må legen begynne å tenke? Den absolutte idealismens kritikk av den skitne fornuft.

1. Kap. VII:

* Eliots kyr

1. Kap. VIII:

- Konklusjon

1. Liste av sitater
2. Kilder